Realitydeltaker lagt i jern etter flybråk
Tildragelsen fant sted tidlig søndag morgen på en Star Tour-flight fra Gardermoen til den spanske ferieøya Tenerife. Mannen, som har deltatt i et realityprogram på TV nylig, slo seg vrang på flyet, bekrefter Star Tour overfor VG. - Vi kan ikke gå ut med navn, men personen er anmeldt til lokalt politi, akkurat som alle andre lignende saker, opplyser informasjonssjef i Star Tour, Elisabeth Larsen-Vonstett. Foran sjokkerte reisende, hvorav mange barnefamilier, skal det ha blitt utkjempet en vill kamp bakerst i flyet, hvor mannen hadde tatt plass på bakerste seterekke. - På det meste forsøkte fem flyvertinner å holde ham nede. Til slutt grep flere menn blant passasjerene inn. Jeg hjalp til med å sette håndjern på mannen, forteller en passasjer som ønsker å være anonym. Medpassasjeren til den berusede reality-stjernen opplyser at flykapteinen vurderte å mellomlande i Portugal, men valgte å fortsette flyturen til den endelige destinasjonen. - Flyvertinnene ble kløpet nedentil. De fikk strømpebuksene revet i stykker og hadde tydelige merker på lårene. Etterpå fortalte flyvertinnene at de aldri hadde opplevd maken. De største mennene vekslet på å passe på ham inntil vi landet på flyplassen. - Da fikk vi beskjed om å vente i setene våre, inntil flyvertinnene hadde åpnet døren bak og mannen var tatt hånd om av politiet, opplyser passasjeren. Episoden bekreftes av både lokalt politi på flyplassen og Guardia Civil, som tok hånd om mannen og kjørte ham til Santa Cruz hvor han måtte sove ut rusen bak lås og slå. - I ettermiddag blir han ført frem for en dommer og avhørt. Deretter blir han sannsynligvis bøtelagt og sluppet fri, opplyste en representant for den halvmilitære sivilgarden, Guardia Civil, til VG i går
Den mannlige reality-deltageren skal ha revet i stykker flyvertinnenes strømpebukser og antastet dem, før han ble overmannet og overlatt til politiet på Tenerife.